РЕГЛАМЕНТ (ЕО) № 731/2008 НА КОМИСИЯТА
от 28 юли 2008 година
относно дерогация от Регламент (ЕО) № 1249/96 във връзка с изискваното допълнително обезпечение при вноса на мека пшеница с високо качество
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1234/2007 на Съвета от 22 октомври 2007 година за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 143, буква б), във връзка с член 4 от него,
като има предвид, че:
(1)
В член 5, параграф 1, първа алинея, буква б) от Регламент (ЕО) № 1249/96 на Комисията от 28 юни 1996 г. относно правилата за прилагане на Регламент (ЕИО) № 1766/92 на Съвета по отношение на вносните мита в сектора на зърнените култури (2) при внос на мека пшеница с високо качество се предвижда принципът на специфично обезпечение като допълнение към обезпеченията, предвидени в Регламент (ЕО) № 1342/2003 на Комисията от 28 юли 2003 г. относно определяне на специални подробни правила за прилагане на режима на вносни и износни лицензии в сектора на зърнените култури и в сектора на ориза (3). Това допълнително обезпечение от 95 EUR за тон е обосновано поради разликата във вносните мита между различните категории мека пшеница в зависимост от това дали става дума за пшеница с високо качество или пшеница със средно и ниско качество.
(2)
Регламент (ЕО) № 608/2008 на Съвета (4) временно отмени вносните мита за някои зърнени култури за пазарната 2008/2009 година, която завършва на 30 юни 2009 г., като позволява възстановяването им преди тази дата, ако пазарните условия го оправдават.
(3)
Временната отмяна на митата, която се прилага за вноса, извършен въз основа на вносни лицензии, издадени от 1 юли 2008 г. насам съгласно член 2 от Регламент (ЕО) № 608/2008, временно премахна специалните условия, които оправдаваха въвеждането на система на специфични обезпечения като допълнение към обезпеченията, свързани с вносните лицензии. Като се имат предвид тези нови условия, приложими за вноса на мека пшеница от влизането в сила на Регламент (ЕО) № 608/2008, допълнителното обезпечение от 95 EUR за тон, предвидено в член 5, параграф 1, втора алинея от Регламент (ЕО) № 1249/96 не е обосновано до възстановяването на вносните мита.
(4)
Следователно има основания за дерогация от Регламент (ЕО) № 1249/96 и за това настоящият регламент да се прилага от датата, за която е определена временната отмяна на вносните мита, а именно 1 юли 2008 г., за да се избегне осигуряването на допълнително обезпечение от операторите.
(5)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 5, параграф 1, буква б) от Регламент (ЕО) № 1249/96 допълнителното обезпечение, посочено в гореспоменатата разпоредба, не се изисква през периода на отмяна на вносните мита за някои зърнени култури, както предвижда Регламент (ЕО) № 608/2008.
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 1 юли 2008 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 юли 2008 година.